सूने मकान से दो लाख का माल ले गए बदमाश
भंवरकुआं इलाके में एक सूने मकान का ताला तोड़कर चोर करीब दो लाख रुपए का माल ले गए। उधर, बिचौली मर्दाना क्षेत्र में भी बदमाश गहने चुरा ले गए।
पुलिस के मुताबिक पहली वारदात विष्णुपुरी एनएक्स में सोमवार को हुई। यहां रहने वाले परजीतसिंह पिता सरदार केशरसिंह की शिकायत पर चोरी का केस दर्ज किया गया। वे ताला लगाकर घर से बाहर गए थे। लौटे तो ताला टूटा मिला और घर का सामान फैला हुआ था। चोर सोने का कड़ा व तीन हार व 80 हजार नकदी सहित करीब दो लाख का माल ले गए। पुलिस ने केस दर्ज किया है।
इधर, दूसरी वारदात कनाडिया थाना क्षेत्र के बिचौली मर्दाना स्थित मिलन हाइट्स में हुई। यहां भी राजेश पिता श्यामलाल नवलानी के घर का ताला तोड़कर बदमाश सोने का मंगलसूत्र, ब्रेसलेट, टॉप्स, दो अंगूठी, चांदी के सिक्के व मूर्ति सहित हजारों का माल चुरा ले गए। राजेश की शिकायत पर पुलिस ने केस दर्ज किया है।
शादी समारोह में चेन लूटते पकड़ाईं महिलाएं अब पांच दिन के रिमांड पर
इंदौर | परिचय सम्मेलन के दौरान गार्डन में चेन लूटने वाली पांच महिलाओं को विजय नगर पुलिस ने अब पांच दिन के रिमांड पर लिया है। महिलाएं बार-बार पुलिस को गलत जानकारी देकर गुमराह कर रही हैं।
टीआई छत्रपालसिंह सोलंकी ने बताया ग्रांड ओमनी गार्डन में खंडेलवाल समाज का युवक-युवती परिचय सम्मेलन चल रहा था। इसमें चेन उड़ाते सुंदरी (60) पति अर्जुन, थानबेली (35) पति मोहन तेलुगू, संतोषी (28) पति विशाल, बानूगंगा (32) पति बाला, अन्नू (35) पति चिरूजीबी को पकड़ा गया था। महिलाओं ने पूछताछ में पहले भोपाल के हबीबगंज का पता बताया था। पुलिस ने यहां तस्दीक की तो पता गलत निकला। पहले इनका दो दिन का रिमांड लिया था, जो पूरा हो चुका था। उन्हें दोबारा कोर्ट में पेश किया गया। जहां से उन्हें और पांच दिन का रिमांड मिला है। इधर, महिलाओं ने अब दिल्ली का पता बताया है। इस पर एक टीम को दिल्ली भेजा गया है। महिलाओं के ऊपर डकैती की धारा में केस दर्ज किया है।
hin_Deva hin_Deva hin_Deva hin_Deva hin_Deva hin_Deva hin_Deva